<classify> Mkwasa alisema wanahitaji kushinda mabao mengi ili kujiweka kwenye nafasi nzuri ya kusonga mbele kwenye michuano hiyo na kwamba ameyafanyia kazi makosa madogo madogo yaliyojitokeza kwenye mechi yao dhidi ya Harambee Stars nchini Kenya, Jumapili iliyopita na kufungana 1-1.Najua tuna deni kubwa kwa Watanzania, tunahitaji kuwapa furaha, Watanzania wajitokeze kuwapa sapoti na kuwatia ari wachezaji wetu, uzalendo kwanza,alisema Mkwasa.Hatutapaki gari, huu mchezo hautaki hasira, Misri lazima tuwachape, wasitegemee kuokota dodo kwenye mchezo wetu, najua wanachohitaji ni sare, tabia yao ni kupaki basi au kuchelewesha mchezo, sisi ni hamsha hamsha, kufunga na kuzuia,alisema.Hata hivyo, katika mkutano huo na waandishi wa habari uliofanyika makao makuu ya Shirikisho la Soka Tanzania TFF, kocha wa Misri hakutokea.Taifa Stars inashuka dimbani leo kumenyana na Misri katika Uwanja wa Taifa, Dar es Salaam katika mchezo wa marudio wa Kundi G kuwania kufuzu kwa fainali za Kombe la Mataifa ya Afrika zitakazofanyika Gabon mwakani.Katika mchezo wa leo, Stars inahitaji ushindi ili kufufua matumaini ya kwenda Afcon mwakani.Tanzania inashika mkia katika Kundi G, baada ya kucheza mechi mbili, ikifungwa moja ugenini na Misri 3-0 na kutoa sare moja ya 0-0 na Nigeria nyumbani.Misri inaongoza kundi hilo kwa pointi saba baada ya kucheza mechi tatu sawa na Nigeria yenye pointi mbili.Nigeria tayari imeshatolewa katika mbio hizo. Zote, Misri na Nigeria zimebakiza mchezo mmoja mmoja, wakati Tanzania ina faida ya mechi mbili kwanza ni hii ya leo dhidi ya Misri na baadaye Septemba, Stars itakuwa ugenini kuikabili Nigeria.Iwapo Tanzania itashinda mechi zote mbili za mwisho watamaliza na pointi saba sawa na Misri, hivyo timu ya kufuzu Afcon mwakani kutoka Kundi G kupatikana kwa wastani wa mabao.Ukiangalia katika msimamo wa kundi G, Misri inaongoza kundi hilo ikiwa na pointi saba, ikifuatiwa na Nigeria ambao wana pointi mbili huku Taifa Stars ikiwa na moja. Lakini Stars ina faida ya kuweza kuzifikia pointi za Misri kutokana na kubakisha michezo miwili, tofauti na wenzake ambao wamebakisha mechi moja moja.Kocha wa timu ya Taifa, Boniface Mkwasa akizungumzia mchezo huo alisema, Mchezo utakuwa mgumu, hii ni naweza kusema ni fainali, sisi tunahitaji matokeo mazuri zaidi, tunahitaji kushinda magoli si chini ya manne ili tufufue matumiani ya kufuzu, lakini ukiangalia wenzetu Misri wanataka sare ili iwavushe.Kikubwa naomba sapoti ya Watanzania wajitokeze kwa wingi kuishangilia timu yao, waoneshe uzalendo, timu ipo vizuri , wachezaji wana hari, naamini tutafanya vizuri, alisisitiza Kikosi kamili cha Mkwasa kitakachoivaa Misri ni kipa; Deogratius Munishi Dida Yanga SC, Aishi Manula Azam FC, Beno Kakolanya Prisons FC.Mabeki; Aggrey Morris Azam FC, Erasto Nyoni Azam FC, David Mwantika Azam FC, Juma Abdul Yanga SC, Mwinyi Hajji Mngwali Yanga SC, Mohamed Hussein Tshabalala Simba SC na Andrew Vicent Mtibwa Sugar.Viungo: Himid Mao Azam FC, Mohamed Ibrahim Mtibwa Sugar, Shizza Kichuya Mtibwa Sugar, Jonas Mkude Simba SC, Ismail Issa Juma JKU, Mwinyi Kazimoto Simba SC, Farid Mussa Azam FC, Juma Mahadhi Coastal Union na Hassan Kabunda Mwadui FC.Washambuliaji: Thomas Ulimwengu TP Mazembe-DRC, Mbwana Samatta KRC Genk-Ubelgiji, Elias Maguli Stand United, Ibrahim Hajib Simba SC, John Bocco Azam FC, Deus Kaseke Yanga SC na Jeremiah Juma Prisons.  <topic>: MICHEZO 